Kutya támadt rá egy nőre Nógrád megyében
Egy kutya a nyitva hagyott kertkapun szaladt ki az utcára Nógrád megyében, ahol rátámadt egy nőre, aki súlyosan megsérült. A gazdája és a nő később megegyezett egymással.
A férfi tavaly augusztusban be akart állni az autójával az udvarára, amikor a nyitott kapun a kutyája kiszökött és megharapta a járdán egy nő lábszárát. Az áldozatot meg kellett műteni.

A férfi tisztában volt azzal, hogy a kutyája harapós és agresszív, mégsem gondoskodott arról, hogy ne tudjon kiszökni. Súlyos testi sértés miatt indult ellene eljárás. Kihallgatása során beismerő vallomást tett és közvetítői eljárást kért, amibe a nő is belement.

Az eljárás során a férfi bocsánatot kért, elismerte a felelősségét, és a megállapodásuk szerint 250 ezer forintos jóvátételt fizetett a nőnek. Mivel ezzel a kutya gazdájának büntethetősége megszűnt, az ügyészség is megszüntette ellene az eljárást.
ügyészség harapás kutyatámadás megállapodás Itthon